和汪誠之韻
作者：王炎
朝代：宋

paragraphs: 昏昏未必晦，昭昭未必明。
渾渾未必濁，漻漻未必清。
吾道本自貴，國爵亦可并。
所以魯素王，但欲比老彭。
嗟予久斂退，用志難崢嶸。
吾友暫蟠蟄，側耳春雷轟。
韞櫝足豈刖，扛鼎肩不頳。
鼓行當擅場，敵者誰爲勍。
佇看慶多馬，爲彼酌兕觥。
下視俗子陋，未識仁者榮。
譬如黄流污，寧涴皎月晶。
相期在遠到，所急非小成。
頗恨會遇疎，未免鄙吝生。
大篇何舂容，雅思真和平。
知君培其根，許我擷其菁。
虛靜能養心，篤實可存誠。
此理君得之，底裏期再傾。